Sivretrettvever

Sivretrettvever (Larinioides cornutus) er en av edderkoppene i gruppen hjulspinnere (Araneidae).

Utseende  
Sivretrettvever er en ganske kraftig bygd edderkopp, Hunnen er opptil 13,5 mm, mens hannen er mindre, omtrent 7 mm lang (kroppens lengde). Kroppen er todelt, en bakkropp (abdomen) og en forkropp (prosoma eller cephalothorax). Forkroppen er bred, med fine, nedliggende hår, lyst gul eller litt rødlig brunt. Bakkroppen hos hunnen er stor og kuleformet, lyst blekgult, gulbrunt og mørkere rødbrunt. Den er fargevariabel, slik at det kan finnes helt lys til ganske mørke individ. Hodet har åtte øynene, fire forholdsvis store øyne i midten, som mer eller mindre danner et kvadrat, og et par ganske små øyne som sitter tett sammen på hver side. Chelicerene er korte, kraftige, med tenner på innsiden.  Beina er middels lange og ganske kraftige.
 
Artene i denne slekten kan være ganske like hverandre, samtidig som de kan være fargevariable av utseende. For sikker artsbestemmelse kreves ofte nærmere undersøkelse av de kjønnsmodne edderkoppens kjønnsorganer, hos hunner epigynet og hos hanner pedipalpenes siste ledd.

Levevis 
Sivretrettvever finnes ofte i vegetasjonen i nærheten av vann. Den kan danne små kolonier. De spinner fangstnett mellom siv, gress og mellom greiner på trær langs vannkanten. De kan finnes som kjønnsmodne hele året.

Litteratur 
 W. Nentwig, A. Hänggi, C. Kropf & T. Blick (Hrsg.): Araneae - spiders of Europa – Bestimmungsschlüssel, slekten (gattung) Larinioides (tysk)

Eksterne lenker 
 
 Hjulspinnere – edderkopper.net (norsk)

Hjulspinnere
Edderkoppdyr formelt beskrevet i 1757